Христо Радевски
Оттука почва обичта

chitanka.info

Обичаш своя дом рожден,

градинката му малка.

И в нея — ореха зелен,

и малката люшкалка.

Край нея цветната леха

и двете пейки стари,

и гости весели — смеха

на твоите другари.

Любима майка и баща,

и обично сестриче,

което с ленти и цветя

косичките си кичи.

И стаичката — твоят рай —

и в ъгъла с креватче,

де спи и с котката играй

по-малкото ти братче.

И още многото неща

из стаята и в скрина…

Оттука почва обичта

към твоята родина.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.